На основу члана 13. став 1. Закона о комуналним делатностима („Службени гласник РС“, број [88/2011](javascript:void(0)), [104/2016](javascript:void(0)) и [95/2018](javascript:void(0))) и члана 37. став 1. тачка 7. Статута Града Ниша („Службени лист Града Ниша“, број 88/2008,143/2016 и 18/2019),

Скупштина Града Ниша на седници од 2022. године, донела је

**О Д Л У К У**

**О УПРАВЉАЊУ ЈАВНИМ ПАРКИРАЛИШТИМА**

**I ОПШТЕ ОДРЕДБЕ**

**Члан 1.**

Овом одлуком уређује се начин организовања послова у обављању комуналне делатности управљања јавним паркиралиштима, као и услови коришћења јавних паркиралишта на територији Града Ниша.

**Члан 2.**

Делатност из члана 1. ове одлуке обавља Јавно комунално предузеће ''Паркинг- сервис'' - Ниш (у даљем тексту: Предузеће).

**Члан 3.**

Јавна паркиралишта, у смислу одредаба ове одлуке, су јавне саобраћајне површине и простори за паркирање на обележеним местима (затворени и отворени).

Јавна паркиралишта могу бити: општа и посебна.

Јавним паркиралиштима, у смислу одредбе ове одлуке, не сматрају се посебне површине за паркирање возила којe припадају одређеном објекту (пословни или стамбени објекат), као и простори одређени за паркирање одређене врсте возила (такси стајалишта и др.).

Јавна паркиралишта својим актом одређује Градска управа за комуналне делатности и инспекцијске послове.

**Члан 4.**

Општа паркиралишта су делови коловоза, тротоара или површине између коловоза и тротоара и друге саобраћајне површине посебно обележене за паркирање моторних возила.

**Члан 5.**

Посебна паркиралишта су објекти (гараже), вишеетажна монтажна паркиралишта и површине уређене и изграђене за паркирање моторних возила.

Посебна паркиралишта су по правилу са контролисаним уласком и изласком возила.

Контрола уласка и изласка возила са посебног паркиралишта врши се постављањем рампе, изградњом или постављањем објекта за наплату или на други начин.

Посебна паркиралишта изузетно могу бити и без контролисаног уласка и изласка возила, у ком случају се контрола и наплата паркирања врши применом одредаба ове одлуке којима се уређује контрола и наплата паркирања на општим паркиралиштима.

Посебна паркиралишта могу бити трајног и привременог карактера.

**Члан 6.**

Актом из члана 3. став 4. ове одлуке јавна паркиралишта се могу категорисати према зонама и утврђеном времену коришћења.

Градска управа за комуналне делатности и инспекцијске послове у зависности од потребе паркирања одређује зоне паркирања и утврђује могуће време коришћења јавних паркиралишта у зонама, као и јавна паркиралишта ван зонираног подручја.

**Члан 7.**

Јавна паркиралишта обележавају се саобраћајном сигнализацијом у складу са прописима о безбедности саобраћаја.

Јавна паркиралишта која су обележена на начин прописан ставом 1. овог члана, на видном месту имају истакнуто обавештење које садржи информације у зависности од врсте паркиралишта и то: радно време јавног паркиралишта (време наплате паркирања), категорије моторних возила која се могу паркирати, начин паркирања, зоне, временско ограничење коришћења јавног паркиралишта, ценe, начин плаћања и контроле паркирања, обавезу корисника да се информише о издатом електронском налогу за плаћање електронске дневне паркинг карте (у даљем тексту: еДПК), време важења еДПК, ознаку сајта, електронске адресе и телефона Предузећа за информације и рекламације.

**Члан 8.**

Обележавање општих паркиралишта се врши на основу саобраћајног пројекта на који сагласност даје Градска управа за комуналне делатности и инспекцијске послове.

О обележавању општих и о одржавању и обележавању посебних паркиралишта стара се Предузеће.

**II КОРИШЋЕЊЕ ЈАВНИХ ПАРКИРАЛИШТА**

**Члан 9.**

Јавна паркиралишта се користе за паркирање моторних возила правних, физичких лица и предузетника (у даљем тексту: корисник).

Корисником паркиралишта у смислу одредаба ове одлуке сматра се возач или последњи регистровни власник возила који је евидентиран у одговарајућим евиденцијама надлежног државног органа Републике Србије, према регистарској ознаци возила, на дан када је извршена комунална услуга паркирања, ако возач није идентификован.

**Члан 10.**

Градска управа за комуналне делатности и инспекцијске послове на општем, а Предузеће на посебном паркиралишту у зависности од капацитета, одређује паркинг места за возила одређених категорија особа са инвалидитетом који не плаћају услугу паркирања, као субвенционисани корисници.

Категорије особа са инвалидитетом, као и услове и поступак за издавање решења за коришћење паркинг места из става 1. овог члана својим актом прописује Градска управа за друштвене делатности.

Право на коришћење посебно обележеног паркинг места својим решењем утврђује Градска управа за друштвене делатности, која издаје и налепницу - знак, за означавање возила ове категорије корисника.

**Члан 11.**

Паркирањем возила на паркинг месту, корисник започиње коришћење услуге паркирања и прихвата услове прописане овом одлуком за коришћење јавног паркиралишта, укључујући и плаћање цене за услугу паркирања.

Сматра се да је уговорни однос о пружању комуналне услуге настао започињањем коришћења комуналне услуге, односно почетком пружања комуналне услуге у складу са одредбама ове одлуке.

Предузеће нема обавезу чувања возила, ни ствари у возилу и не сноси одговорност за оштећење или крађу возила.

**Члан 12.**

За услугу коришћења јавног паркиралишта корисник је дужан да плати цену за одређено време коришћења, утврђену ценовником Предузећа, осим ако овом одлуком није другачије прописано.

Цене комуналних услуга које пружа Предузеће утврђују се ценовником на који сагласност даје надлежни орган.

**Члан 13.**

Посебна паркиралишта се могу, изузетно, по одобрењу Градске управе за комуналне делатности и инспекцијске послове привремено користити за друге намене (за потребе ауто школе, забавних и спортских манифестација и др.).

**Члан 14.**

Возила хитне медицинске помоћи, полиције, Војске Србије и ватрогасна возила кад у току интервентних акција користе општа паркиралишта, не плаћају услугу паркирања.

**Члан 15.**

Корисник јавног паркиралишта је обавезан да:

а) плати коришћење паркинг места према времену задржавања на начин прописан овом одлуком,

б) користи паркинг место у складу са саобраћајним знаком и другом вертикалном и хоризонталном сигнализацијом којом је означено паркинг место.

**Повлашћени корисници и резервација паркинг места**

**Члан 16.**

Поједини корисници (станари, корисници пословних простора) могу општа паркиралишта користити као повлашћени корисници, под условима и на начин утврђен актом из члана 3. став 4. ове одлуке, од стране Градске управе за комуналне делатности и инспекцијске послове.

Повлашћеним корисницима из става 1. овог члана Предузеће издаје повлашћену паркинг карту, која се може користити искључиво за возило за које је ова карта и издата.

**Члан 17.**

Градска управа за комуналне делатности и инспекцијске послове може, својим решењем, одобрити резервацију општих паркиралишта државним органима, органима јединица локалне самоуправе, јавним службама, дипломатским и другим страним представницима, другим правним лицима и предузетницима.

Услове и начин коришћења општих паркиралишта за возила корисника из става 1. овог члана утврђује, Градска управа за комуналне делатности и инспекцијске послове актом из члана 3. став 4. ове одлуке.

Цена услуге коришћења резервације општих паркиралишта утврђује се ценовником Предузећа.

Решењем из става 1. овог члана, којим се одобрава резервација општих паркиралишта, Градска управа за комуналне делатности и инспекцијске послове може одредити да се износ цене услуге коришћења резервације општих паркиралишта за одређене категорије корисника субвенционише у висини од 100%.

Субвенционисани износ цене у висини од 100% неће се надокнађивати вршиоцу комуналне делатности за следеће категорије корисника:

1) државни органи и организације,

2) органи и организације територијалне аутономије и јединица локалне самоуправе,

3) дипломатско-конзуларна представништва,

4) правна лица чији је оснивач Град Ниш,

5) установе чији је оснивач Република Србија,

6) хуманитарне организације чији је оснивач Република Србија или Град Ниш, 7) цркве и верске заједнице којима је признат правни субјективитет и које су регистроване у складу са Законом о црквама и верским заједницама.

**III НАПЛАТА ПАРКИРАЊА**

**Члан 18.**

Корисник плаћа услугу коришћења општег паркиралишта унапред, куповином електронске паркинг карте.

Електронска паркинг карта се може купити као сатна и вишесатна, у складу са чланом 20. став 1. ове одлуке.

Изузетно од става 1. овог члана, корисник може платити услугу паркирања накнадно, по издатом електронском налогу за плаћање електронске дневне паркинг карте (еДПК), на начин и под условима прописаним чланом 23. ове одлуке.

Под електронском паркинг картом из става 1. овог члана, подразумева се електронски запис у систему контроле и наплате паркирања Предузећа, који садржи информације у вези са плаћањем услуге паркирања унапред (број електронске паркинг карте, регистарску ознаку возила, датум, време и место плаћања, цену, датум и време важења, ознаку за коју зону важи, информацију да се плаћањем оператeру измирује дуговање за електронску паркинг карту према Предузећу).

Под електронском дневном паркинг картом (еДПК) из става 3. овог члана, подразумева се електронски запис у систему контроле и наплате паркирања Предузећа, који садржи: број еДПК, регистарску ознаку возила, датум, време и место издавања, цену, рок за плаћање, време важења, правни основ издавања и ознаку у којој зони је издата.

Под електронским налогом за плаћање еДПК из става 3. овог члана, подразумева се електронски запис у систему контроле и наплате паркирања Предузећа, који садржи еДПК, инструкцију за плаћање еДПК накнадно и начин и местo пријема рекламацијe.

**Члан 19.**

За коришћење услуге из члана 18. став 1. корисник купује електронску паркинг карту: слањем поруке преко мобилних оператера (СМС порука), мобилном апликацијом за плаћање инсталираном на мобилном уређају (мобилном телефону, таблету или др. мобилном уређају), коришћењем паркомата или на одговарајућим продајним местима.

Сматра се да корисник нема важећу електронску паркинг карту уколико не поступи на начин прописан ставом 1. овог члана, чланом 15. тачке а) и б) и чланом 18. став 1. ове одлуке.

**Члан 20.**

На општим паркиралиштима одређеним и категорисаним актом из члана 3. став 4. ове одлуке наплата паркирања се врши по започетом сату или у дневном трајању, плаћањем електронске сатне паркинг карте, електронске вишесатне паркинг карте или еДПК.

Електронска сатна паркинг карта важи за сваки започети сат према утврђеном времену коришћења.

Електронска вишесатна паркинг карта важи за датум када је започето њено коришћење.

еДПК важи од тренутка издавања до истог времена у првом следећем дану у коме се врши наплата паркирања.

У зонираном подручју електронска сатна паркинг карта, електронска вишесатна паркинг карта, односно еДПК важи искључиво у оквиру одређене зоне.

**Члан 21.**

Корисник општег паркиралишта који је започео коришћење услуге паркирања сходно члану 11. став 1. ове одлуке, може користити услугу паркирања по започетом сату плаћањем услуге унапред електронским путем или у дневном трајању плаћањем услуге накнадно, по основу издатог електронског налога за плаћање еДПК.

Корисник из става 1. овог члана који није платио услугу паркирања унапред електронским путем, користи услугу под условима који важе за паркирање у дневном трајању и истом се издаје електронски налог за плаћање еДПК.

Корисник из става 1. овог члана који је платио услугу паркирања унапред електронским путем, након истека ограниченог (продуженог) времена паркирања у зонираном подручју, користи услугу паркирања под условима који важе за паркирање у дневном трајању и истом се издаје електронски налог за плаћање еДПК.

**Контрола коришћења општих паркиралишта**

**Члан 22.**

Контролу коришћења општих паркиралишта врше контролори Предузећа, електронским путем, на основу података о регистарским таблицама паркираних возила добијених од стране комуналне милиције, под условима из члана 32. ове одлуке.

Изузетно од одредбе става 1. овог члана, контролу коришћења општих паркиралишта контролори Предузећа врше непосредно у случајевима када није могуће извршити контролу електронским путем, када је то неопходно ради извршавања обавеза прописаних одлуком којом се уређује одржавање комуналног реда и приликом задржавања возила на начин из члана 24. став 2. до 5. ове одлуке.

Контролори Предузећа имају службену легитимацију и носе службена обележја.

Предузеће издаје службену легитимацију и утврђује изглед службеног обележја.

**Члан 23.**

Приликом вршења контроле на начин прописан чланом 22. ове одлуке, контролор Предузећа издаје електронски налог за плаћање еДПК.

Обавештење о издатом електронском налогу за плаћање еДПК по регистарској ознаци возила, доступно је кориснику паркиралишта почев од момента издавања електронског налога, преко званичног сајта и корисничког сервиса Предузећа (телефоном, електронском поштом или непосредно на шалтерима), а истовремено ће обавештење бити доступно кориснику и слањем СМС поруке када за то постоје техничке могућности.

Обавештење о издатом електронском налогу за плаћање еДПК из става 2. овог члана, садржи: број еДПК, регистарску ознаку возила, датум, време и место издавања, цену, рок за плаћање, време важења, правни основ издавања, ознаку у којој зони важи, инструкцију за плаћање еДПК накнадно и начин и местo пријема рекламације.

Корисник који користи услугу паркирања у дневном трајању у смислу члана 21. ове одлуке, обавезан је да се почев од момента чињења доступним обавештења, на један од начина из става 2. овог члана, информише о издатом електронском налогу за плаћање еДПК.

Почев од момента чињења доступним обавештења о издатом електронском налогу за плаћање еДПК кориснику на начин утврђен ставом 2. овог члана, сматра се да корисник има уредно издату важећу еДПК и обавезу плаћања у року назначеном на електронском налогу за плаћање еДПК.

Сматра се да је корисник паркиралишта поступио по електронском налогу за плаћање еДПК ако је извршио плаћање у року од 8 дана од дана издавања еДПК.

Ако корисник паркиралишта не изврши плаћање у року из става 6. овог члана, Предузеће ће покренути поступак наплате потраживања.

**Члан 24.**

Ако је електронски налог за плаћање еДПК издат за возило за које је од стране Предузећа утврђено да постоје доспела потраживања према кориснику комуналне услуге по основу најмање два издата налога, као и да није могуће идентификовати возача, односно власника возила преко евиденције надлежног државног органа Републике Србије и да није могуће покренути поступак за наплату потраживања, Предузеће је овлашћено да, ради наплате доспелих потраживања задржи паркирано возило у складу са законом.

Задржавање возила из става 1. овог члана, врши се уклањањем возила са јавног паркиралишта на место које је за то одређено или постављањем уређаја којима се спречава одвожење возила.

Када возач, односно власник измири сва доспела потраживања, трошкове уклањања возила и лежарине, односно трошкове блокаде и деблокаде возила и Предузећу достави доказ о извршеном плаћању, Предузеће ће омогућити преузимање возила или извршити деблокаду возила.

Приликом блокаде возила, Предузеће ће на стаклу возачевих врата поставити налепницу са обавештењем да је возило привремено блокирано, са упутством шта возач треба да учини, како би се извршило скидање уређаја и са упозорењем да возило може бити уклоњено.

Пре почетка блокаде, деблокаде и уклањања возила, Предузеће сачињава фотографију (фото-запис), као доказ о стању возила.

Штету насталу на возилу за време блокаде, деблокаде и приликом уклањања блокираног возила, сноси Предузеће.

**Члан 25.**

Предузеће је дужно да најмање једном годишње спроведе поступак изјашњавања корисника о квалитету пружања комуналних услуга, у трајању од најмање 15 дана.

Позив за изјашњавање из става 1. овог члана објављује се на званичној интернет страници Града и Предузећа, а доставља се средствима јавног информисања ради саопштења.

Предузеће је дужно да у року од 15 дана од дана завршетка изјашњавања из става 1. овог члана достави Градској управи за комуналне делатности и инспекцијске послове, извештај о резултатима изјашњавања корисника о квалитету пружања комуналних услуга.

Уколико су резултати изјашњавања корисника такви да већина корисника није задовољна пруженом комуналном услугом Предузећа, Градска управа за комуналне делатности и инспекцијске послове сачињава информацију са предлогом мера за отклањање недостатака наведених у изјашњавању корисника и доставља је Градском већу Града Ниша.

Градско веће Града Ниша, након разматрања информације и предложених мера из става 4. овог члана, налаже Предузећу да отклони недостатке који су наведени у изјашњавању корисника, у року који не може бити дужи од 90 дана.

**IV ЗАБРАНЕ**

**Члан 26.**

На јавним паркиралиштима забрањено је:

1) паркирање возила супротно саобраћајном знаку, хоризонталној и вертикалној сигнализацији (паркирање на резервисаном паркинг месту, ометање коришћења паркиралишта и др.),

2) паркирање возила које није регистровано, односно чијој регистрационој налепници је истекао рок важења и паркирање возила на којима регистарске таблице односно регистрационе налепнице нису постављене на прописан начин или су исте нечитљиве,

3) остављање неисправног или хаварисаног возила, односно прикључног возила без сопственог погона,

4) вршити заузимање паркинг места путем ограђивања, постављањем препрека или на други начин ометање паркирања других возила,

5) прање и поправка возила и друге радње које доводе до прљања и уништавања јавног паркинга.

Власник, односно корисник возила, обавезан је да, у року од осам дана, да потпуне и тачне податке о идентитету лица коме је омогућено управљање возилом и доказ на основу којег се на неспоран начин може утврдити да је то лице управљало возилом у одређено време.

Изузетно од одредбе става 2. овог члана, власник, односно корисник возила неће одговарати уколико докаже неовлашћену употребу возила.

Доказом из става 2. овог члана сматраће се писана изјава оверена од стране надлежног органа којом лице, чије је податке дао власник, односно корисник возила, потврђује да је управљало возилом у одређено време.

**V НАДЗОР**

**Члан 27.**

Надзор над применом одредаба ове одлуке врши Градска управа за комуналне делатности и инспекцијске послове.

Послове инспекцијског надзора над применом ове одлуке и аката донетих на основу ове одлуке врши надлежни комунални инспектор.

**Члан 28.**

Комунални инспектор у вршењу инспекцијског надзора, кад утврди да се омета вршење комуналне услуге или коришћење комуналних објеката остављањем возила на општим паркиралиштима, наредиће решењем кориснику, односно власнику, ако је присутан да одмах уклони возило, под претњом принудног извршења.

Уколико се корисник, односно власник, не налази на лицу места, или одбије да уклони возило из става 1. овог члана, комунални инспектор ће донети решење којим ће наложити да се возило уклони у најкраћем могућем року, који се може одредити и на минуте.

Решење из става 2. овог члана се уручује или на погодан начин причвршћује на возило уз назначење дана и часа када је налепљено и тиме се сматра да је достављање извршено, а доцније оштећење, уништење или уклањање овог решења не утиче на ваљаност достављања.

Ако лице из става 1. овог члана не поступи по датом налогу, комунални инспектор ће одредити да се возило уклони о трошку корисника, односно власника, на место које је за то одређено.

Трошак из става 4. овог члана обухвата: трошкове одношења, премештања, лежарине и друге доспеле трошкове.

Жалба против решења из става 1. и 2. овог члана не одлаже његово извршење.

Предузеће има право да возило уклоњено по налогу надлежног органа, задржи док му не буде исплаћено потраживање.

**Члан 29.**

Власници принудно уклоњених возила су дужни да их преузму од Предузећа у року од 120 дана.

Услови и начин на које Предузеће може остварити право да возило прода, ако се не преузме у року из става 1 овог члана, да би се намирили настали трошкови, регулишу се посебном одлуком у складу са законом.

**Члан 30.**

Послове комуналне милиције обавља комунални милиционар.

Комунални милиционар у обављању послова комуналне милиције, поред законом утврђених овлашћења, поступа у складу са овлашћењима утврђеним овом одлуком.

Уколико комунални милиционар, у обављању послова комуналне милиције, уочи повреду прописа из надлежности другог органа, обавестиће одмах о томе, писаним путем, надлежни орган.

**Члан 31.**

У вршењу надзора и контроле паркирања на јавном паркиралишту, комунални милиционар је овлашћен за предузимање мера уклањања, односно премештања возила, као и постављања уређаја којима се спречава одвожење возила, ради спречавања угрожавања безбедности учесника у саобраћају, односно омогућавања одвијања саобраћаја.

Мере и овлашћење из става 3. овог члана, комунални милиционар предузима када затекне возило паркирано или заустављено супротно одредбама закона којим се уређује безбедност саобраћаја на путевима, односно када на месту на коме је дозвољено заустављање и паркирање возила, затекне одбачено возило.

Комунални милиционар, када уочи непрописно паркирано или заустављено возило, наредиће возачу да одмах уклони возило под претњом принудног извршења, а када возач није присутан на лицу места доноси решење у писаној форми, којим налаже уклањање возила у року који не може бити краћи од једног минута.

Решење из става 3. овог члана, комунални милиционар поставља на предње ветробранско стакло возила и тиме се сматра да је исто уручено возачу.

У случају када комунални милиционар уочи одбачено возило, поступиће у складу са одредбама ст. 3. и 4. овог члана, које се односе на непрописно паркирано или заустављено возило, а када возач није затечен на лицу места.

Уколико возач, односно власник одбаченог возила у остављеном року прописаним законом не уклони, односно не премести возило, комунални милиционар издаће налог за уклањање возила.

Уклањање возила на територији града обавља вршилац комуналне делатности овлашћен за организацију функционисања, управљања и одржавања јавних паркиралишта о трошку возача или власника, односно корисника возила.

Комунални милиционар издаје вршиоцу комуналне делатности налог за постављање уређаја којима се спречава одвожење возила (блокирање возила) у случају када уочи непрописно паркирано возило које се из техничких разлога не може уклонити. Уколико комунални милиционар открије прекршај путем видео надзора или фото-записа може, када за то постоје услови, да у електронској форми донесе решење, односно изда налог, у складу са законом.

На садржину решења, односно налога, на утврђивање места непрописног паркирања, односно заустављања возила, на поступак уклањања, премештања и блокирања возила, као и на штету насталу на возилу за време уклањања возила сходно се примењују одредбе акта којим се ближе уређује начин вршења контроле и непосредног регулисања саобраћаја на путевима, као и вођење обавезних евиденција о примени посебних мера и овлашћења.

Против решења комуналног милиционара може се изјавити жалба Градском већу Града Ниша у року од 15 дана од дана достављања решења.

Комунална милиција води евиденције о примени мера и овлашћења уклањања, односно премештања возила, као и постављања уређаја којима се спречава одвожење возила приликом остваривања надзора и контроле паркирања на територији града сходно одредбама акта којим се ближе уређује начин вршења контроле и непосредног регулисања саобраћаја на путевима, као и вођење обавезних евиденција о примени посебних мера и овлашћења.

**Члан 32.**

У вршењу послова комуналне милиције, комунални милиционар присуством на месту одржавања реда:

- Спречава паркирање возила супротно саобраћајном знаку, хоризонталној и вертикалној сигнализацији (паркирање на резервисаном паркинг месту, ометање коришћења паркиралишта и др.); паркирање возила без таблица или без важећих регистарских таблица односно возила чијој регистрационој налепници је истекао рок важења и паркирање возила на којима регистарске таблице односно регистарске налепнице нису постављене на прописан начин; остављање неисправног или хаварисаног возила oдносно прикључног возила без сопственог погона; заузимање паркинг места путем ограђивања или на други начин ометања паркирања других возила односно коришћења паркинг места.

- Пружа помоћ контролорима Предузећа у вршењу контроле паркирања, исправности коришћења јавних паркиралишта и контроли наплате комуналних услуга на јавним паркиралиштима.

Комунална милиција остварује сарадњу са Предузећем и у погледу међусобног обавештења, размене информација, размене података, предузимања заједничких мера и активности и заједничког коришћења средстава, уређаја и опреме која може да обезбеди Предузеће као вршилац комуналне делатности (возила са специјалном надоградњом и електронског система за очитавање и препознавање регистарских таблица путем мобилног видео надзора) и пружа помоћ Предузећу у контроли и наплати паркирања у складу са Законом о комуналној милицији и одлуком која уређује послове и овлашћења комуналне милиције.

Када комунални милиционар установи повреду одредаба ове одлуке, поред овлашћења која су утврђена законом, овлашћен је да:

- издаје прекршајни налог у складу са одредбама ове одлуке;

- подноси пријаву надлежном органу за учињено кривично дело и

- обавести други надлежни орган да предузме мере из своје надлежности.

**VI КАЗНЕНЕ ОДРЕДБЕ**

**Члан 33.**

Новчаном казном у износу од 60.000 динара казниће се за прекршај Предузеће ако:

1. на прописан начин не одржава и обележава посебна паркиралишта (члан 8. став 2.),

2. ако на посебним паркиралиштима не одреди паркинг места за возила одређених категорија особа са инвалидитетом (члан 10. став 1.)

3. ако на прописан начин не врши обавештавање корисника о издатој еДПК (члан 23. став 2.).

За прекршај из става 1. овог члана казниће се одговорно лице у Предузећу новчаном казном у износу од 12.000 динара.

**Члан 34.**

Новчаном казном од 60.000,00 динара казниће се за прекршај привредно друштво или друго правно лице ако:

1. користи општа паркиралишта супротно одредбама члана 16,

2. користи општа паркиралишта супротно одредбама члана 17,

3. поступа супротно одредбама члана 26.

За прекршај из става 1. овог члана казниће се новчаном казном од 12.000,00 динара одговорно лице у правном лицу.

За прекршај из става 1. овог члана казниће се предузетник новчаном казном од 20.000,00 динара.

За прекршај из става 1. овог члана казниће се физичко лице новчаном казном од 5.000,00 динара.

**Члан 35.**

Новчаном казном од 6.000,00 динара казниће се за прекршај контролор уколико не носи службена обележја или службену легитимацију.

**Члан 36.**

За прекршаје прописане овом одлуком, комунални инспектор, односно комунални милиционар издаје прекршајни налог у складу са законом.

**VII ПРЕЛАЗНЕ И ЗАВРШНЕ ОДРЕДБЕ**

**Члан 37.**

Градска управа за комуналне делатности и инспекцијске послове ускладиће Решење о одређивању јавних паркиралишта на територији Града Ниша ("Службени лист Града Ниша", број 21/2022) и Решење о одређивању сектора за станаре на јавним паркиралиштима у зонама где се врши наплата услуге коришћења паркиралишта на територији Града Ниша ("Службени лист Града Ниша", број 100/2020) са одредбама ове одлуке у року од 60 дана од дана ступања на снагу ове одлуке.

**Члан 38.**

Даном почетка примене ове одлуке, престаје да важи Одлука о управљању јавним паркиралиштима ("Службени лист Града Ниша", број 139/2017 и 85/2019).

**Члан 39.**

Ова одлука ступа на снагу осмог дана од дана објављивања у „Службеном листу Града Ниша“, а примењиваће се почев од 01.07.2022. године.

Број:

У Нишу, 2022. године

**СКУПШТИНА ГРАДА НИША**

**Председник**

**др Бобан Џунић**